Drywer vlug ná noodlottige busongeluk(Foto: ER24) Twee leerders van ŉ skool in Carletonville aan die Wes-Rand is dood nadat die bus waarin hulle gery het, omgeslaan het. Die twee leerders van die Wedela Technical High School was onderskeidelik in gr. 8 en gr. 10 en is op die toneel dood verklaar. Russel Meiring, woordvoerder van ER24, het gesê paramedici het kort ná 16:00 op die toneel aangekom. Verskeie leerders is uit die bus geslinger tydens die ongeluk. Minstens 58 leerders, tussen 12 en 18 jaar oud, het beserings opgedoen. Matome Chiloane, Gautengse LUR vir onderwys, het intussen sy skok oor die voorval uitgespreek. Volgens beskikbare inligting het die bestuurder glo beheer verloor waarna die bus omgeslaan het. Die bestuurder het glo hierna van die toneel gevlug. Die polisie ondersoek die voorval. Beraders sal na die skool gestuur word. “Ons is baie hartseer oor hierdie tragiese voorval en ons wil ons innige simpatie oordra aan die families van die leerders wat hul lewe verloor het,” het Chiloane gesê.